นักเล่นเกม นักขุดคริปโท แย่งกันซื้อการ์ดจอ Nvidia จนรายได้สูงสุด เป็นประวัติการณ์
เมื่อไม่นานมานี้ บริษัท Nvidia ผู้ผลิตการ์ดจอ มูลค่ามากที่สุดในโลก  ได้ประกาศผลประกอบการไตรมาสที่ 1 ปี 2022  ครอบคลุมตั้งแต่ 1 กุมภาพันธ์ ถึง 30 เมษายน 2021   โดยทางบริษัทได้รายงานว่าไตรมาสนี้ บริษัทสามารถทำรายได้สูงที่สุดเป็นประวัติการณ์ แล้วภาพรวมทั้งหมดในช่วง 3 เดือนที่ผ่านมาของ Nvidia เป็นอย่างไร ? มาดูกัน
28 พ.ค. 2564

นักเล่นเกม นักขุดคริปโท แย่งกันซื้อการ์ดจอ Nvidia จนรายได้สูงสุด เป็นประวัติการณ์ /โดย ลงทุนแมน
ในช่วงที่ผ่าน Graphics Processing Units (GPUs) หรือที่หลายคน
เรียกกันว่า “การ์ดจอ” ถือเป็นหนึ่งในส่วนประกอบอิเล็กทรอนิกส์
ที่มีความต้องการเพิ่มขึ้นแบบก้าวกระโดดจนขาดแคลนไปทั่วโลก
เพราะนอกจากการ์ดจอจะเป็นที่ต้องการของนักเล่นเกมแล้ว
ในบางรุ่น มันก็ยังมีความสามารถในการนำไปประมวลผลเพื่อใช้ขุดคริปโทเคอร์เรนซีได้อย่างมีประสิทธิภาพ
เมื่อไม่นานมานี้ บริษัท Nvidia ผู้ผลิตการ์ดจอ มูลค่ามากที่สุดในโลก
ได้ประกาศผลประกอบการไตรมาสที่ 1 ปี 2022
(Nvidia ถือว่าเป็นงบปีบัญชี 2022 ไม่ไช่ 2021)
ครอบคลุมตั้งแต่ 1 กุมภาพันธ์ ถึง 30 เมษายน 2021
โดยทางบริษัทได้รายงานว่าไตรมาสนี้ บริษัทสามารถทำรายได้สูงที่สุดเป็นประวัติการณ์
แล้วภาพรวมทั้งหมดในช่วง 3 เดือนที่ผ่านมาของ Nvidia เป็นอย่างไร ? มาดูกัน
╔═══════════╗
ร่วมติดตามข่าวสารคริปโทเคอร์เรนซี จากมุมมองหลายเพจ ได้ในแพลตฟอร์ม Blockdit ลองอ่านตัวอย่างได้ที่ 
╚═══════════╝
เริ่มกันที่ผลประกอบการบริษัท Nvidia ไตรมาสที่ 1 ปี 2022
รายได้ 177,000 ล้านบาท เพิ่มขึ้น 84%
กำไร 72,000 ล้านบาท เพิ่มขึ้น 109%
รายได้ทั้งหมดของบริษัทมาจาก
- ธุรกิจเกม 48.7%
- ธุรกิจศูนย์ข้อมูล 36.1%
- อื่น ๆ เช่น ธุรกิจองค์กร, ระบบรถยนต์ขับเคลื่อนอัตโนมัติและรับจ้างผลิต 15.2%
ทั้งนี้ ในไตรมาสที่ 1 ทางบริษัทได้รายงานว่าธุรกิจหลักอย่างเกมและศูนย์ข้อมูล
สามารถทำรายได้สูงที่สุดตั้งแต่ก่อตั้งบริษัทมา 28 ปี พร้อมกัน
สำหรับธุรกิจเกมที่เติบโตระเบิดถึง 106% เป็นผลมาจากผลิตภัณฑ์การ์ดจอ
GeForce ขายดีจนขาดตลาดทั้งที่ใช้ในคอมพิวเตอร์ตั้งโต๊ะ โน้ตบุ๊ก
และยังครอบคลุมไปถึงธุรกิจชิปเซตบางส่วนที่ผลิตให้กับผู้พัฒนาเกมคอนโซล
ตรงนี้ สะท้อนให้เห็นว่า “เกม” กำลังเป็นอุตสาหกรรมที่กำลังเติบโตแบบก้าวกระโดด
หากเรามาดูการเติบโตของฐานผู้ใช้งานบน Discord
ที่เป็นแพลตฟอร์มติดต่อสื่อสารสำหรับนักเล่นเกม
ปี 2018 ผู้ใช้งาน 56 ล้านบัญชีต่อเดือน
ปี 2020 ผู้ใช้งาน 140 ล้านบัญชีต่อเดือน
การเติบโตคิดเป็น 2.5 เท่า ภายใน 2 ปี
นอกจากนี้ การรับชมวิดีโอหมวดหมู่เกมบน YouTube ในปีที่ผ่านมา
ก็ได้ทำสถิติขึ้นไปสูงถึง 100 ล้านชั่วโมง เพิ่มขึ้นเป็น 2 เท่า ในช่วงเวลาเดียวกัน
อย่างไรก็ตาม ทาง Nvidia ก็ยังได้ระบุว่าการเติบโตทางรายได้ในธุรกิจการ์ดจอ
ส่วนหนึ่งเป็นผลมาจากความต้องการของผู้ที่ขุดเหมืองคริปโทเคอร์เรนซี
แต่บริษัทก็ได้ระบุว่าสัดส่วนรายได้ที่มาจากตรงนี้ ยังยากที่จะประเมิน
และด้วยความต้องการผลิตภัณฑ์ที่ทับซ้อนกันใน 2 วงการ
จึงทำให้การ์ดจอของ Nvidia ขายดีจนของขาดตลาด
พอเรื่องเป็นแบบนี้ Nvidia จึงได้ออกซอฟต์แวร์อัปเดตเพื่อทำให้การ์ดจอ
มีประสิทธิภาพในการนำไปใช้ขุดคริปโทเคอร์เรนซีได้น้อยลง
ในขณะเดียวกัน Nvidia ก็ได้พัฒนาชิปเซตสำหรับนำไปขุดคริปโทเคอร์เรนซีโดยเฉพาะ
ในตระกูล CMP ย่อมาจาก Cryptocurrency Mining Processor
สรุปแล้วก็คือ Nvidia จะแยกไลน์ผลิตภัณฑ์ให้ชัดเจน เพื่อประโยชน์ในการแบ่งประเภทรายได้ และจะได้กำหนดกลยุทธ์ธุรกิจได้ถูกต้องสำหรับกลุ่มลูกค้าที่ต่างกัน เพราะที่ผ่านมามีข่าวว่า นักเล่นเกมไม่พอใจที่นักขุดเหมืองคริปโทเคอร์เรนซีมาแย่งซื้อการ์ดจอ
สำหรับไตรมาสที่ผ่านมา
บริษัทเริ่มรับรู้รายได้จากธุรกิจดังกล่าวไปแล้วกว่า 4,800 ล้านบาท
และคาดการณ์ว่าในไตรมาสที่ 2 นี้ CMP จะทำรายได้ราว 12,500 ล้านบาท
การเติบโตขึ้นเป็น 2.5 เท่า ใน 3 เดือน
โดยทางบริษัทได้คาดหวังว่าการอัปเดตครั้งนี้ จะทำให้บริษัท
ส่งมอบการ์ดจอให้กับผู้เล่นเกมได้ตามความต้องการมากที่สุด
นอกเหนือจากธุรกิจเกมและคริปโทเคอร์เรนซีแล้ว
อีกธุรกิจที่เติบโตแบบก้าวกระโดดก็คือ ธุรกิจศูนย์ข้อมูล
ที่ในไตรมาสที่ผ่านมา รายได้เติบโต 88% จนดันให้ธุรกิจกลุ่มนี้
ทำรายได้สูงสุดเป็นประวัติการณ์ เช่นกัน
ธุรกิจศูนย์ข้อมูลของ Nvidia ได้เติบโตตามการกักเก็บของข้อมูลและการประมวลผลบนคลาวด์ที่เพิ่มสูงขึ้นทั่วโลกในหลายอุตสาหกรรมตั้งแต่การประมวลผลด้าน AI, การพัฒนาผลิตภัณฑ์ยารักษาโรค ไปจนถึงการพัฒนาระบบรถยนต์ขับเคลื่อนอัตโนมัติ
สำหรับดีลการเข้าซื้อกิจการ Arm ซึ่งเป็นบริษัทผู้ออกแบบโครงสร้างสำหรับการนำไปผลิตชิปเซตระดับโลก Nvidia ได้ระบุว่าทางบริษัทจะควบรวมกิจการแล้วเสร็จ ภายในปี 2022 หรือในปีหน้าที่จะถึงนี้ ที่มูลค่า 40,000 ล้านดอลลาร์สหรัฐ หรือราว 1.3 ล้านล้านบาท
ปัจจุบัน Nvidia เป็นบริษัทที่ใหญ่ที่สุดอันดับที่ 20 ของโลก
มีมูลค่าบริษัท 12 ล้านล้านบาท ปรับตัวเพิ่มขึ้นมามากถึง 83% ในปีเดียว
แต่สำหรับนักเล่นเกมก็คงไม่เซอร์ไพรส์กับข่าวการเติบโตของ Nvidia สักเท่าไร
เพราะถ้าเราไปดูราคาการ์ดจอ Nvidia ในตอนนี้
มันก็แพงขึ้นเป็นหลายเท่า จนบางรุ่นทะลุหลักแสนบาท
หรือแพงกว่ามูลค่าตอนเราไปประกอบคอมพิวเตอร์ทั้งเครื่องในช่วงก่อนหน้านี้เสียอีก
ก็ต้องติดตามกันต่อไปว่าการออกไลน์ผลิตภัณฑ์ใหม่สำหรับนักขุดเหมืองคริปโทเคอร์เรนซีโดยเฉพาะ จะแก้ปัญหานี้ได้หรือไม่
แต่เรื่องนี้น่าสนใจ
เมื่อก่อนในยุคตื่นทอง คนที่รวยเป็นพิเศษจะไม่ใช่นักขุด แต่เป็นคนที่ทำเครื่องมือขุด รวมไปถึงกางเกงยีน LEVI'S สำหรับนักขุดทองก็ได้ประโยชน์จากเรื่องนี้
มายุคนี้ในยุคตื่นคริปโทเคอร์เรนซี คนที่ได้ประโยชน์มหาศาลจากเรื่องนี้ ก็คือ Nvidia ผู้ผลิตชิปช่วยประมวลผลในการขุดเหมืองคริปโทเคอร์เรนซี นั่นเอง..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-